Šelmeninė kregždė

Hirundo erythrogaster (Boddaert, 1783)

 perimvietės
 sėslios
 migracijos
 žiemavietės

Šelmeninė kregždė (Hirundo rustica) – kregždinių (Hirundinidae) šeimos paukščių rūšis. Žemaitijoje vadinama blezdinga.

 Paplitimas 
Šelmeninės kregždės yra tolimieji migrantai. Jos plačiai paplitusios ir peri šiaurinio pusrutulio Vidutinių platumų ir subtropikų klimato juostose, o toli į pietus nuo jų migruoja prieš šaltąjį metų laikotarpį.

Jų arealas Eurazijoje driekiasi nuo Atlanto iki Ramiojo vandenyno. Šiaurėje siekia Kolos pusiasalį, Baltąją jūrą, Pečioros vidurupį, Obės žemupį, Jenisėjaus vidurupį, Kamčiatką, Ochotsko jūrą. Pietinė perimviečių paplitimo riba eina per pietų Kiniją, Mianmarą, pietų Himalajus, Iraną, Artimuosius Rytus, Viduržemio jūrą, Šiaurės Afriką.

Šiaurės Amerikoje perimvietės yra vidutinių platumų ir subtropinio klimato zonose. Bet nors šelmeninės kregždės tradiciškai ir peri Šiaurės Amerikoje, o žiemoja Pietų Amerikoje, bet 1980 m. nedidelė perinčių šelmeninių kregždžių populiacija buvo aptikta šiaurės rytinės Argentinos pajūryje ir nuo to laiko šios rūšies perinčių porų populiacija išplito.Barn Swallows keep expanding their breeding range in South America; Juan Manuel, Miguel Angel Santillán, Paula M Orozco A, B, María Soledad Liébana, Marcos Matías, Maximiliano Adrián, Joaquín Ceregheti, Maximiliano Galmes. researchgate.net. Publikuota: June 2015

Europos populiacijos žiemoja Užsachario Afrikoje, Azijos vidutinių platumų ir subtropikų klimato zonose gyvenančios populiacijos žiemoja Pietų Azijoje, Indokinijoje, Malakos pusiasalyje, Malajų salyne ir šiaurinėje Australijos žemyno dalyje. Šiaurės Amerikos vidutinių platumų ir subtropikų klimato zonose gyvenančios populiacijos žiemoja Centrinėje ir Pietų Amerikoje.

 Paplitimas Lietuvoje 
Lietuvoje labai dažna rūšis, paplitusi visur, bet gausiau gyvena lygumose negu miškingose vietose. Dažna kaimo gyvenvietėse, nedideliuose miesteliuose, ypač vienkiemiuose. Šalyje gyvena rūšies Hirundo rustica rustica porūšis.

Iš Lietuvos žiemoti jos skrendą į Užsachario Afriką iki pat Afrikos pietinių regionų. Lietuvoje žieduotos migracijos ir žiemojimo laikotarpiais Afrikoje aptikti Botsvanoje (1 paukštis), Centrinės Afrikos Respublikoje (3), Kenijoje (2), Kongo Demokratinėje Respublikoje (3), Pietų Afrikos Respublikoje (2), Zambijoje (2), [[Zimbabvė]je (1). Lietuvoje aptiktos Pietų Afrikos Respublikoje (3 paukščiai) ir Zambijoje (1) žieduotos šelmeninės kregždės.Šelmeninės kregždės labai „prisirišusios“ prie vietos. zoomuziejus.lt. Straipsnis paskelbtas: 2019.06.20.

 Išvaizda 
Tai didžiausia Lietuvoje gyvenančių kregždžių rūšis. Jų kūno ilgis 17-19cm, skersmuo tarp išskleistų abiejų sparnų galų 32-35 cm, svoris 16-25 g.Swallow. rspb.org.uk. Tikrinta: 22 May 2022

Nuo kitų Lietuvoje gyvenančių kregždžių skiriasi ilga, gilia uodegos iškirpte, vienspalve kūno viršutine dalimi. Visa nugara, galvos viršus, sparnai, uodega juodai melsvi. Apatinis sparnų kraštas baltas. Pagurklis rausvai rudas. Snapas juodas, kojos pilkai rudos. Patelės apatinė kūno dalis ne tokia ryški, kraštinės uodegos plunksnos trumpesnės.

 Elgsena 
Lizdą suka trobesiuose, daržinių, dažniausiai tvartų šelmenyse. Lizdą tvirtina prie sijų, virš elektros lempų. Lizdas paprastai atviras, lipdomas iš drėgnos žemės. Jį sutvirtina seilėmis. Be to, primaišoma šiaudelių. Jie kyšo iš įvairių lizdo vietų ir atrodo netvarkingai. Deda 4-5 baltus su rusvais ir pilkšvais taškeliais kiaušinius. Peri tik patelė, 14-16 dienų. Išsiritusius jauniklius maitina abu poros nariai. Lizdą jaunikliai palieka po trijų savaičių. Išveda dvi jauniklių vadas.

Kitais metais perėti sugrįžta tiksliai į tą pačią vietą – į tą pačią sodybą, į tą pačią patalpą ir net neretai į tą patį lizdą. Jaunikliai, jei tik išgyvena iki kito pavasario, taip pat dažniausiai sugrįžta perėti į tą pačią vietą, kur patys buvo išperėti ir užaugo. Tai buvo atskleista jau ne vieną kartą, o naujausi duomenys tai dar kartą patvirtina.Šelmeninės kregždės labai “prisirišę” prie vietos. zoomuziejus.lt. Straipsnis paskelbtas: 2019.06.20.

 Mityba 
Tai vikrūs skrajūnai. Skraidydamos minta skraidančiais vabzdžiais, todėl itin aktyvios giedru oru. Lyjant vabzdžių ieško pastogėse, skraido pažeme. Tai naudingas kenkėjų naikintojas„Lietuvos fauna“: Paukščiai 2., Vilnius, „Mokslas“, 1991 m..

 Amžius 
Gyvena iki 8 metų, bet dažniausiai 3-5 metus.Barn Swallow Hirundo rustica; oiseaux-birds.com Labai daug jaunų paukščių pirmaisiais gyvenimo metais žūva.

 Porūšiai 
Rūšies porūšių skaičius galutinai nenustatytas ir priklausomai nuo ornitologinių šaltinių, išskiriama nuo 6 iki 8 porūšių.

Anot pasaulio paukščiai: rekomenduojami angliški pavadinimai (Birds of the World: Recommended English Names) v12.1 internetinės versijos, kurio sąrašus sudaro tarptautinė ornitologų sąjunga, išskiriami 8 porūšiai:worldbirdnames.org / Swallows
 Hirundo rustica rustica Linnaeus, 1758; peri Europoje, įskaitant Lietuvą, vakarų ir Vidurio Azijoje, Šiaurės vakarų Afrikoje, bei žiemoja Užsachario Afrikoje ir Pietų Azijoje.	
 Hirundo rustica transitiva (Hartert, E, 1910);	perimvietės Libane, Sirijoje, Izraelyje ir Jordanijoje.
 Hirundo rustica savignii Stephens, 1817; perimvietės Egipte.	
 Hirundo rustica gutturalis Scopoli, 1786; peri nuo rytinių Himalajų kalnų iki Korėjos pusiasalio ir Japonijos, nuo rytinės ir pietinės Kinijos ir Taivano. Žiemoja Pietryčių Azijoje, Filipinuose, Naujosios Gvinėjos saloje ir šiaurinėje Australijos žemyno dalyje.
 Hirundo rustica tytleri Jerdon, 1864; perimvietės pietų centriniame Sibire, žiemavietės - pietų, Pietryčių Azijoje.
 Hirundo rustica saturata Ridgway, 1883; Patino sparno ilgis 119,4 mm, patelės apie 116,8 mm.Dickinson, E.C., S. Eck & C.M. Milensky. Systematic notes on Asian birds. 31. Eastern races of the barn
swallow Hirundo rustica Linnaeus, 1758. Zool. Verh. Leiden 340, 27.xii.2002: 201-203, fig. 1.— ISSN 0024-1652 / ISBN 90-73239-84-2. Systematic notes on Asian birds. Tikrinta: 22 May 2022 Peri Rytų Sibire, žiemoja pietryčių Azijoje ir Filipinuose.
 Hirundo rustica mandschurica Meise, 1934; Patinų sparno ilgis 112-115 mm, arba apie 114,0, patelių 109-114 mm, arba apie 112,1 mm.Dickinson, E.C., S. Eck & C.M. Milensky. Systematic notes on Asian birds. 31. Eastern races of the barn
swallow Hirundo rustica Linnaeus, 1758. Zool. Verh. Leiden 340, 27.xii.2002: 201-203, fig. 1.— ISSN 0024-1652 / ISBN 90-73239-84-2. Systematic notes on Asian birds. Tikrinta: 22 May 2022 Peri šiaurės rytų Kinijoje, žiemoja Pietryčių Azijoje.
 Hirundo rustica erythrogaster Boddaert, 1783; perimvietės Aliaskoje, Kanadoje ir JAV, žiemoja pietinėje Meksikoje.

Pasaulio paukščių vadovo (Handbook of the Birds of the World) internetinėje versijoje skelbiama esant 7 porūšiams.birdsoftheworld.org / Barn Swallow Hirundo rustica

Kitais atvejais išskiriami 6 porūšiai, nurodyti žemiau:researchgate.net / Geographic variation in sexual selection and implications for speciation in the Barn Swallow; By Elizabeth Scordato, Rebecca J Safran; Publikuota: December 2014
 Hirundo rustica rustica Linnaeus, 1758; perimvietės Europoje, Vidurinėje Azijoje, Rytų Sibire, šiaurės vakarų Afrikoje.
 Hirundo rustica gutturalis Scopoli, 1786;
 Hirundo rustica tytleri Jerdon, 1864;
 Hirundo rustica transitiva (Hartert, E, 1910); perimvietės Levanto šalyse ir pietinėje Turkijoje.
 Hirundo rustica savignii Jerdon, 1864; perimvietės Egipte.
 Hirundo rustica erythrogaster Boddaert, 1783; perimvietės Aliaskos pietryčiuose, pietų, pietvakarių Kanadoje, JAV ir Meksikoje.

 Galerija 

 Šaltiniai 

 Nuorodos 
 ebird.org / Barn Swallow Hirundo rustica
 birdlife.org / Barn Swallow Hirundo rustica
 xeno-canto.org / Barn Swallow Hirundo rustica (Šelmeninės kregždės čiauškėjimo garso įrašai)
 youtube.com / [4K ツバメの巣作り Barn Swallow Building a Nest Ultra HD] (Šelmeninės kregždės lipdo lizdą)
 youtube.com / Hirondelles rustiques (Šelmeninės kregždės)
 youtube.com / Barn Swallow Hirundo Rustica (Šelmeninės kregždės)
 youtube.com / Barn Swallows Drinking on the Wing (Narrated by David Tennant) - Earthflight - BBC One (Šelmeninės kregždės skrendant geria vandenį)

Kategorija:Kregždiniai